Internationale svindlere anholdt i Herning | TV MIDTVEST
Internationale svindlere anholdt i Herning
Et internationalt svindelnummer på internettet skal nu efterforskes af politiet i Midt- og Vestjylland
18. jun 2015, kl. 08:51 Bemærk: Artiklen er mere end 30 dage gammel
Betjente stod klar, da to rumænske mænd onsdag dukkede op i en bank i Herning for at hæve 30.000 kroner. Politiet mener, at mændene har deltaget i bedrageri over for folk, der ønsker at leje en feriebolig.
- Tilsyneladende er der oprettet en falsk hjemmeside om udlejning af et sommerhus, siger anklager Jesper Klyve fra Midt- og Vestjyllands Politi.
I alt skal kunder have indbetalt 103.000 kroner til kontoen i Herning. Et af ofrene i sagen er en belgisk statsborger. Han indbetalte et større beløb for at leje et sommerhus i Sydfrankrig, men fik en lang næse.
- Han vil meget gerne have sine penge igen, fortæller Jesper Klyve til Ritzau. Politiet er kommet ind i sagen på grund af en advarsel fra pengeinstituttet om hvidvaskning, oplyser anklageren.
Tidligere er der hævet 32.000 kroner på kontoen, og da de to rumænere ville hæve yderligere 30.000 kroner, stod politiet altså klar. Sigtelsen drejer sig om databedrageri, men der forestår en større efterforskning for at afdække, hvad der præcist er sket, lyder det fra anklageren.
I et grundlovsforhør torsdag eftermiddag skal en dommer i Herning afgøre, om der er grundlag for at varetægtsfængsle de to anholdte. Mændene nægter sig skyldige. Den ene er tilmeldt en adresse i Midtjylland.
I marts lavede TV MIDTVEST et program om it-kriminalitet. Se det her:
08:34 Luk video